Christine Antorini (S), 2009-02-03:
Jeg vil på vegne af Socialdemokraterne gerne takke for debatten.
Vi har jo den holdning hos Socialdemokraterne, at selv om ting skal drøftes en eller anden gang ude i fremtiden, er det faktisk en god idé, at der er mulighed for, at nogle af de mere principielle ting kan komme til første behandling her i salen.
Og vi mener, at lige præcis spørgsmålet om rygning er det utrolig vigtigt at vi også diskuterer i uddannelsessammenhænge.
Det er jo også rent faktisk derfor, at vi er her i salen i dag med uddannelsesordførerne og undervisningsministeren, på trods af at rygeloven, når den skal til genforhandling, går gennem sundhedsministeren.
Det er, fordi vi nogle gange har brug for, at sager kan blive set i det perspektiv, vi har som uddannelsesfolk.
Og noget af det, som uddannelsesverdenen og uddannelsespolitikere jo hele tiden drøfter, er, hvordan vi kan give de bedst mulige rammer for, at børnene og eleverne får den bedste undervisning, herunder også et sundt liv, så længe de er børn; og skolen har også et ansvar for at skabe de rammer.
Det, den viser, er, at der er en entydig sammenhæng mellem, at man faktisk tager udgangspunkt i at beskytte eleverne med et totalt rygeforbud, og en udskydelse af rygestarten.
Som jeg nævnte i debatten, som vi havde i salen her for lidt siden, er der tre ting, som undersøgelsen fra Institut for Folkesundhedsvidenskab viser.
Det er, at det altså ikke hjælper, at man laver et rygerum, hvor de voksne så kan gemme sig for eleverne.
Det hjælper heller ikke, at man laver rygeregler,
og det hjælper heller ikke, at man hæver prisen på cigaretterne.
Jo, det hjælper lidt, men der, hvor man markant kan se en forskel på, hvornår børn og unges rygedebut - det er jo kedeligt, at man skal kalde det en rygedebut, men det er jo desværre det, det er - er, hvis man udskyder rygestarten.
Det kan man gøre igennem et totalt rygestop.
Men det er jo altså nogle gange sådan, at vi som lovgivere påtager os et medansvar for sundheden.
Derfor går jeg da ud fra, at De Konservative trods alt stadig bakker op om, at der skal være et forbud mod, at man kan købe tobak, når man er et barn under 18 år, på samme måde som der skal være forbud mod at købe alkohol, hvis man er et barn under 16 år.
Der har vi jo taget medansvar for, at vi ved, at det ikke er godt, hvis børn og unge starter alt for tidligt med at ryge og drikke.
Det er der, hvor vi siger: Lad os tage det sidste lille nøk i forhold til folkeskolen.
Vi ved, at det virker, hvis vi gennemfører et totalt rygestop, som har den konsekvens - og det er jo det, der er det nye i det - at lærerne så heller ikke kan ryge på skolen, heller ikke i rygerum, som man i øvrigt kan i forhold til den rygelov, der er i øjeblikket.
Det gør altså også dybt indtryk på os, når Kræftens Bekæmpelse har været inde at kigge på, hvad der sker på efterskolerne.
De har været ude at undersøge det, og det er også derfor, Efterskoleforeningen er meget optaget af det, og selv om Efterskoleforeningen selvfølgelig har den mulighed, at man kan lave en massiv kampagne over for sine medlemsefterskoler, er det altså ikke Efterskoleforeningen, der kan vedtage landets love.
Derfor har Efterskoleforeningen også sagt, at de er positive over for, at der kommer et totalt rygestop også på efterskoler, for hvad er det for en virkelighed, de står over for?
Den er, at man ved, at der hvert år er 1.900 elever, der starter og får deres rygedebut på efterskolerne.
Det er da ikke en særlig pralende statistik.
Hvis man holder det op imod, hvor mange der starter i folkeskolen, er der 500 flere af dem, der starter på efterskolerne, som dér starter som rygere, end det er tilfældet i folkeskolen.
Og det er, fordi der er mere liberale rygeregler på efterskolerne.
Man kan så have den holdning, som hr. Simon Emil Ammitzbøll har, nemlig at det er herligt med liberale regler, at der skal være frihed for den enkelte, og det er helt ned i småbørnsalderen.
Det er fair nok, men der er vi Socialdemokrater bare fuldstændig uenige.
Der synes vi faktisk at vi skal påtage os et ansvar ved at sige: Nul, vi accepterer ikke rygning der, hvor der er børn og unge under 18 år til stede.
Og det kan vi i første omgang løse ved et rygestop på skolerne og efterfølgende, når rygeloven bliver revideret, kigge på, hvordan vi også kan gennemføre det for efterskolerne.
Vi taler her om børn, vi taler ikke om voksne.
Jeg vil også gøre opmærksom på, at Kræftens Bekæmpelse netop har gennemført en gallupundersøgelse.
Nu ved jeg, at det ikke er det, der skal være hovedargumentet for politik, men der er trods alt nogle partier, som gør meget ud af at lytte til folkestemningen, og der vil jeg bare som en brugerinformation sige, at det faktisk er sådan, at over 75 pct. af danskerne bakker op om et totalt rygestop på de uddannelsessteder, skoler og efterskoler, hvor der er børn og unge under 18 år - over 75 pct.!
Det er under 10 pct., der synes, det er en dårlig idé.
Det siger noget om, at der faktisk er et markant ønske om, at vi politisk går ind og stiller os på børnenes og de unges side.
Igen vil jeg sige, at det ikke skal være hovedargumentet.
Vores hovedargument som socialdemokrater er, at det simpelt hen er så sundhedsfarligt at ryge, og jo tidligere man starter - desværre - jo mere sundhedsskadeligt er det, og jo sværere er det at slippe ud af rygningen.
Og det er derfor, vi fremsætter det her beslutningsforslag.
Vi vil gerne kvittere for, at SF støttede forslaget, at Enhedslisten og De Radikale var positive i forhold til intentionerne, og vi håber, at regeringen, når rygeloven skal til revision, vil overveje en ekstra gang, om ikke man kan lade sig overbevise en lille smule af den viden, der er, om, hvad der virker, hvis man faktisk mener noget med, at man ikke synes, det er superfedt, at børn og unge begynder at ryge i en alt for tidlig alder.